als_Latn dik_Latn sag_Latn
Do të jenë dy blerjet, që do të mbyllin merkaton dimërore të Flamurtarit. Përveç sulmuesit, i cili ka ditë që pritet nga vlonjatët, do të jetë edhe një mbrojtës maqedonas, që do t’i bashkohet grupit të trajnerit Ramela për pjesën e dytë të sezonit. Kështu, blerjet e merkatos së dimrit do të shkojnë në 7, pas atyre të Pepës dhe Tomiçit në mbrojtje, si dhe Hodzës, Nikoliçit e Maxhunit në mesfushë. Lajmin e ka konfirmuar për “Sport Ekspres” vetë presidenti i skuadrës vlonjate, Sinan Idrizi. “Me dy blerje të fundit, një sulmues dhe një mbrojtës, të dy të huaj, do të mbyllim merkaton e dimrit. Themi se kemi bërë një punë të mirë”, – ka thënë shkurt presidenti i Flamurtarit.
SULMUESI I ESTONISË – Detajet në lidhje me sulmuesin e shumëpërfolur të Flamurtarit zbulohen një e nga një, ndërsa emri do të publikohet vetëm pas zyrtarizimit të marrëveshjes. Dje është mësuar edhe fakti se ai është pjesë e kombëtares së Estonisë, por vetëm kaq. Drejtuesit e Flamurtarit kanë gjetur akordin dhe shumë shpejt, ndoshta që sot, do të mbyllin gjithçka. Bëhet fjalë për një lojtar me përvojë, i cili nuk luan në kampionatin e vendit të tij dhe që do t’i bëjë shumë punë Flamurtarit. Ai pritet të jetë titullar i padiskutueshëm në formacionin e trajnerit Ramela.
MBROJTËSI MAQEDONAS – Flamurtari do të ketë edhe një tjetër mbrojtës në përbërjen e tij në vazhdim dhe ai do të vijë nga Maqedonia. Edhe për këtë nuk ka të dhëna të tjera nga drejtuesit e klubit vlonjat, por që edhe ai konsiderohet një lojtar me kualitet, që do të “blindojë” prapavijën e skuadrës kuqezi. Pas largimit të Krasniqit, Mendesit dhe Micit, vlonjatët afruan Pepën dhe serbin Tomiç, që mendohen titullarë në qendër, por trajneri Ramela do të ketë mundësinë të zgjedhë, pasi kontingjentit të tij do t’i shtohet edhe një mbrojtës maqedonas. Të dy lojtarët do të bashkohen me skuadrën e tyre të re pas kthimit të saj në Vlorë, pasi koha e qëndrimit në Turqi është e shkurtër dhe ata nuk do të shkojnë aty.
Blerjet e Flamurtarit
1.Avni Pepa
2.Vukashin Tomiç
3.Albin Hodza
4.Baco Nikoliç
5.Lorik Maxhuni
als_Latn als_Latn als_Latn als_Latn sot_Latn lin_Latn ssw_Latn tur_Latn tum_Latn